Ramptoestand oor krag ‘was nodig’ – regeringKgosientso Ramokgopa, minister van energie, tydens sy besoek aan die Tutuka-kragstasie in Maart. (Foto: SAgovnews/Twitter) Die Suid-Afrikaanse regering het die ramptoestand oor die huidige kragkrisis Woensdag ná minder as twee maande opgehef, maar hou vol dat die instelling daarvan nodig was om die uitwerking van grootskaalse beurtkrag op die ekonomie en ander kwesbare sektore te versag. Verskeie organisasies meen egter die instelling van die ramptoestand was uit die staanspoor verkeerd en polities gedrewe, en bestempel die jongste aankondiging as ŉ groot oorwinning vir die burgerlike samelewing. Die regering het onder meer ook Woensdag in regskrywes aan die vakbond Solidariteit en die Organisasie teen belastingmisbruik (Outa) gevra om hul hofaansoeke vir die tersydestelling van die ramptoestand terug te trek. Die regering het boonop aangebied om Outa se regskoste in dié verband betaal. Alle regulasies en direktiewe wat onder ramptoestandwetgewing ingestel en uitgevaardig is, word nou met onmiddellike inwerkingtreding herroep. “Die regering sal deur sy Nasionale Energiekrisiskomitee (Necom) voortgaan met die koördinering van sy aksies om beurtkrag te verminder en stop te sit met behulp van bestaande wetgewing en gebeurlikheidsplanne,” het die departemente van elektrisiteit en samewerkende regering en tradisionele sake in ŉ gesamentlike verklaring gesê. “Dit sluit in maatreëls wat reeds getref is om kritieke infrastruktuur te beskerm, die fasilitering van noodkragopwekking en die beskerming van verbruikers ingevolge mededingingswetgewing.” Ingrypende maatreëls wat deur departemente ingestel is oor dieselfde tydperk as wat die ramptoestand in Februarie aangekondig is, sal glo ook ingevolge bestaande wetgewing volgehou word. Die regering sê egter steeds die ramptoestand was nodig en het hom in staat gestel om ingrypings deur Necom te verskerp. “Ná die verklaring van die ramptoestand in Februarie het die regering uiteenlopende regulasies aanvaar wat die verantwoordelikhede van die verskillende staatsorgane uiteengesit het om die ernstige gevolge van beurtkrag te versag, die verdere verergering van kragtekorte te voorkom en ŉ nasionale noodgeval te verhoed.” “Hierdie regulasies en onderliggende aksies was daar om die regering se energie-aksieplan te ondersteun.” Die regering voer verder aan dat sy besluit om die ramptoestand op te hef, onder meer gedryf is deur onlangse besoeke aan kragstasies deur die nuwe minister van energie, dr. Kgosientso Ramokgopa, en beraadslaging in die regering – insluitend met Eskom – oor hoe om kragvoorsieningsprobleme op te los. ‘Opheffing groot oorwinning vir samelewing’ Outa het Woensdag gesê die organisasie is uiters verheug oor die opheffing van die ramptoestand en plaas dié “oorwinning” voor die deur van Suid-Afrikaanse burgers. “Die burgerlike samelewing het gewys ons het ŉ stem en dat dié stem gewig dra,” het adv. Stefanie Fick, Outa se uitvoerende direkteur, gesê. Verskeie partye, onder wie Outa en Solidariteit, sou volgdende week die betrokke regter in die saak ontmoet om die saak te bespreek en tydlyne vas te stel. Outa het beplan om tydens dié vergadering vir ŉ vervroegde hofdatum te vra. “Outa glo die kragtekort is ŉ krisis, maar het die saak voor die hof gebring omdat ons bekommerd was dat rampregulasies gebruik sou word om korrupsie te pleeg terwyl bestaande wetgewing gebruik kan word om die krisis te hanteer.” Solidariteit het vroeër vandag ook die aankondiging verwelkom en gesê die regering se ommeswaai bewys opnuut dat druk van die burgerlike samelewing werk en meermale ingespan moet word. “Hierdie oorwinning het nie net die sinnelose ramptoestand ongeldig verklaar nie, maar ook gekeer dat ons in ŉ rampdemokrasie ontaard,” het dr. Dirk Hermann, bestuurshoof by Solidariteit, gesê.